NZE Salima Nabatanzi nnina emyaka 37 n’abaana basatu. Mbeera Nansana. Bwe nnali mu myaka 15, nasinsikana omwami era namumanyira ku mukwano gwange.
Yali muntumulaamu era ng’afaayo. Nga buli lwe nnenda ewa mukwano gwange ng’angulira ebyokulya n’okunywa n’okumpa ssente ezinkomyawo awaka.
Lumu yansaba antwaleko awutu ekintu kye nnasanyukira kuba nnali mulabidde ebbanga.
Nga tuli awutu, omukulu ono yantegeeza nga bwe yali anjagala era ayagala kumpasa.
Kino saasooka kukisanyukira naye n’asalawo okugumiikiriza.
Yantonera obulabo n’okumpanga ssente buli lunaku ekyancamuukiriza okukkakkana nga mukkirizza.
Nga wayise ebbanga nga tweyagala, nafuna olubuto lw’omwana waffe asooka era bwe nakimugamba yakisanyukira n’ansaba tutandike okubeera ffena tukuze omwana waffe nga tuli wamu.
Nakkiriza ne mufumbirwa era ne tutandika okubeera naye e Nansana gye twazaalira abaana abalala basatu wabula omu n’afa nga wa myaka ena.
Embeera Yaffe teyali mbi okutuusa baze lwe yafuna omulimu gw’okuvuga takisi era eno ye yali ensibuko y’amaka gaffe okusasika.
Baze yatandika okukyuka nga takyatufaako nga famire nga n’oluusi asulayo ku mulimu nga yeekwasa nti akola n’ekiro asobole okufuna ku ssente eziwera.
Nafuna amawulire nti omwani wange alinayo omukyala omulala naye ne muwakanira kubanga nnali mwesiga naye bwe yakyusa mu nneeyisa, ne ntandika okumubega era ne nkizuula nti ddala alinayo omukyala omulala ekintu ekyampisiza ddala obubi.
Twafuna obutakkaanya ne baze era n’asibamu ebibye n’agenda.
Nagumira awaka nga mmanyi nti luliba olwo alikomawo naye teyadda nga ne bwe mmukubira essimu tagikwata ate nga tewali buyambi bwatuwa.
Olw’okuba saalina mulimu, kino kyampaliriza okumutwala mu mbuga z’amateeka ne bamusiba okumala ennaku 14 nga njagala asasulire abaana fi izi wabula yagaana ng’agamba nti amasomero ga Gavumenti ga bwereere era gatwala abaana bonna.
Yagamba bwe mba mpulira ng’abaana bammenya mbafunire basajja bafumbirwe naye ng’abaana b’agamba okufumbiza bato nnyo.
Ekinnuma nti yagaana okulabirira abange naye alabirira ab’omukazi gwe yawasa ate nga si y’abazaala. Bannange nkole ntya?
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn